《别伦彦周侍御》
明代·黄佐

青藜灯火同高阁，皂盖声华独内台。日月祇随燕树转，云山长羡粤鸿回。

劳劳世事关蓬鬓，黯黯离怀付酒杯。姜被莱衣荣子去，风江烟艇待谁来。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。